মরিশাস

মরিশাস (ফরাসি: মোরিস, মরিশিয়ান ক্রেওল: মরিস) হলো আফ্রিকা মহাদেশ থেকে প্রায় ২,৩০০ কিমি (১,৪০০ মা) দূরে ভারত মহাসাগর একটি দ্বীপরাষ্ট্র। মরিশাস তার প্রাকৃতিক সৌন্দর্য এবং মনুষ্যসৃষ্ট আকর্ষণ দুটির জন্যই বিখ্যাত। এখানকার বহু-জাতিগত ও সাংস্কৃতিক বৈচিত্র্য, গ্রীষ্মমণ্ডলীয় জলবায়ু, সুন্দর সৈকত এবং জল ক্রীড়ার জন্য বেশিরভাগ পর্যটকদের কাছেই এই দেশ প্রশংসা পেয়ে এসেছে। == শহরসমূহ == দ্বীপটি নয়টি জেলা এবং বেশ কয়েকটি স্বাধীন ছোট দ্বীপে বিভক্ত। 1 পোর্ট লুইস — মরিশাস এর রাজধানী 2 বিউ বেসিন-রোজ হিল — দেশের দ্বিতীয় বৃহত্তম বসতি। 3 কিউরপাইপ — মরিশাসের বৃহত্তম উচ্চভূমি শহর। 4 কোয়াত্রে বোর্নস 5 ভাকোয়াস-ফিনিক্স 6 ব্লু বে — নীল জল এবং সবচেয়ে আশ্চর্যজনক সাদা বালির সৈকত আপনি খুব কমই দেখতে পাবেন। 7 সেন্টার ডি ফ্লাক — মরিশাসের অন্যতম গুরুত্বপূর্ণ গ্রাম। প্রাচ্যের বাসিন্দাদের জন্য এই মিটিং পয়েন্টটি দেশের বৃহত্তম উন্মুক্ত বাজারের গর্ব করে। এই অত্যন্ত রঙিন বাজার অনেক লোককে আকর্ষণ করে। 8 চামারেল 9 গ্র্যান্ড বে— গ্র্যান্ড-বেই, একটি কেনাকাটা এবং বিশ্রামের জন্য স্বর্গ। সংলগ্ন আছে পেরেইবেরে' সৈকত রিসর্ট। 10 ফ্লিক এন ফ্লাক — একটি স্থানীয় মাছ ধরার গ্রাম যা পর্যটক এবং প্রবাসীদের জন্য একটি জনপ্রিয় গন্তব্যে পরিণত হয়েছে। 11 মাহেবুর্গ — দ্বীপের প্রধান মাছ ধরার গ্রামগুলির মধ্যে একটি। 12 প্যাম্পলমৌসেস — একই নামের জেলার গ্রাম 13 সুইলাক — সাভান জেলার রুক্ষ উপকূল বরাবর একটি ছোট সমুদ্রতীরবর্তী রিসর্ট। কাছাকাছি আছে ''লা ভ্যানিল রিজার্ভ ডেস ম্যাসকারেইগনেস। 14 তামারিন 15 ট্রায়োলেট — দ্বীপের দীর্ঘতম গ্রাম, ট্রায়োলেটে সবচেয়ে বড় হিন্দু মন্দির, মহেশ্বরনাথ আছে, এটি প্রথম ১৮১৯ সালে শিব, কৃষ্ণ, বিষ্ণু, মুরুগা, ব্রহ্মা এবং গণেশের সম্মানে নির্মিত হয়েছিল। 16 ট্রাও ডি'অ ডাউশ — পূর্বে অবস্থিত, পর্যটকরা এখান থেকে সহজেই লি'ল অক্স সার্ফ যেতে পারেন == অন্যান্য গন্তব্য == 17 আগালেগা— মূল দ্বীপের ১০০০ কিমি উত্তরে এক জোড়া বহিস্থ দ্বীপ; এখানে প্রায় ৩০০ জনের বাড়ি আছে, বর্তমানে ভারতীয় সামরিক বাহিনীকে ইজারা (লিজ) দেওয়া হয়েছে 18 রডরিগেস—মূল দ্বীপের ৫০০ কিলোমিটার পূর্বে একটি পৃথক দ্বীপ, কিন্তু মরিশাসের রাজনৈতিক নিয়ন্ত্রণে 19 ব্ল্যাক রিভার ঘাট। ৬,৫৭৪ হেক্টর (১৬,২৪৪ একর) জায়গা নিয়ে বিস্তৃত এই জাতীয় উদ্যানটি ১৯৯৪ সালে মরিশাসের অবশিষ্ট স্থানীয় বনাঞ্চলের সুরক্ষার জন্য তৈরি করা হয়েছিল। পর্যটকেরা স্থানীয় গাছপালা এবং বিরল পাখির প্রজাতি সহ দুর্দান্ত প্রাকৃতিক দৃশ্য উপভোগ করতে পারে। একটি পথ পেট্রিন তথ্য কেন্দ্র থেকে সাধারণ উদ্ভিদ জীবনের একটি এলাকায় এবং একটি সংরক্ষণ এলাকায় নিয়ে যায়। লে মরনে। মরিশাসের দক্ষিণ-পশ্চিমে একটি উপদ্বীপ এবং একটি উপনামীয় পর্বত। ইউনেস্কো বিশ্ব ঐতিহ্যের তালিকায় লিখিত আছে। 20 ডোমেইন ডু চেসার, ☏ +২৩০ ৬৩৪-৫০১১, ফ্যাক্স: +২৩০ ৬৩৪-৫২৬১। আনসে জোঞ্চি পাহাড়ে অবস্থিত, ডোমেইন ডেস গ্র্যান্ড বোইসের ৯০০ হেক্টর এলাকা জুড়ে চমৎকার শিকারের মাঠ রয়েছে। হরিণ, বানর এবং শুয়োর পাহাড়ের প্রচুর বৃদ্ধিপ্রাপ্ত গাছপালাগুলির মধ্যে বাস করে। এখানে কেস্ট্রেল সহ কয়েক প্রজাতির বিপন্ন পাখি দেখতে পাওয়া যেতে পারে। ডোমেইনে চারটি খড়ের ছাদের বাংলো এবং একটি রেস্তোরাঁ রয়েছে যেখান থেকে সমুদ্রের মনোরম পরিদৃশ্য দেখা যায়। হরিণের মাংসের খাবার উপভোগ করার সুযোগ নিন। এখানকার দৃশ্য চমৎকার এবং দর্শনীয়, তবে খাবারকে গড় মানের হিসাবে বর্ণনা করা যেতে পারে। হরিণের মাংস খুবই কচকচে। গাড়ি পার্ক করার পর রেস্তোরাঁ পর্যন্ত রাস্তা পাহাড়ের ওপরে খাড়া উঠেছে। রেস্তোরাঁটি একটি ৪ডব্লিউডি ট্যাক্সি পরিষেবা দেয়, আপনি যদি তাদের একটি অতিরিক্ত দামের খাবার খান তবে সেটির জন্য কোন ভাড়া লাগবে না। তবে আপনি যদি শুধুমাত্র এক কাপ চা বা ডেজার্ট চান তবে তারা ৫ মিনিটের যাত্রার জন্য জনপ্রতি ২৩০ টাকা নেয়। 21 মাচাবি - বেল ওমব্রে প্রকৃতি সংরক্ষণ। বেল ওমব্রের কেন্দ্রে ইউনেস্কো বায়োস্ফিয়ার রিজার্ভ অ্যান্টোয়েনেট ফুলিয়ার — এই জায়গাটি অত্যন্ত প্রতীকী কারণ ব্রিটিশ আমলে ভারতীয় অভিবাসীদের প্রথম দল মরিশাসের এখানে এসেছিল যেটি মহান গবেষণা নামেও পরিচিত। == উপলব্ধি == দেশটি প্রধান দ্বীপ মরিশাস এবং রডরিগেস, আগালেগা ও কার্গাডোস কারাজোস শোয়ালের মতো ছোট দ্বীপ নিয়ে গঠিত। মরিশাস ব্রিটিশ ভারত মহাসাগরীয় অঞ্চল দাবি করেছে এবং সেটি জাতিসংঘ কর্তৃক মরিশাসের অংশ হিসাবে স্বীকৃত, কিন্তু সেখানে প্রকৃতপক্ষে ব্রিটিশ নিয়ন্ত্রণে রয়েছে, তাই এখানে এই অঞ্চলটি নিয়ে লেখা হয়নি। === ইতিহাস === আরব নাবিকরা প্রথম ৯ম শতাব্দীতে মরিশাস দ্বীপটি আবিষ্কার করেছিল, যদিও সঠিক তারিখটি অজানা। তখন দ্বীপটি জনবসতিহীন এবং সেইসঙ্গে ঘন জঙ্গলে ঢাকা ছিল। আরব নাবিকরা এই দ্বীপে বসতি স্থাপনে আগ্রহী ছিল না। তারা এর নাম দিয়েছিল "দিনা আরবি" বা "দিনারোবিন"। একজন পর্তুগিজ নাবিক ফার্নান্দেজ পেরেইরা, ১৫০৫ সালে দ্বীপটি দেখেছিলেন এবং তিনি এর নাম "সার্ন" রাখার সিদ্ধান্ত নিয়েছিলেন। তবে পর্তুগিজরাও দ্বীপে স্থায়ীভাবে বসতি স্থাপন করেনি। দ্বীপে প্রথম উপনিবেশ স্থাপন করে ওলন্দাজরা, তারা ১৫৯৮ সালে দ্বীপটি দখল করে। ওলন্দাজ বসতি স্থাপনকারীরা দ্বীপের দক্ষিণ-পূর্ব অংশে একটি খাঁড়িতে অবতরণ করেছিল, কমাণ্ডার ভ্যান ওয়ারভিজকের নামানুসারে যেটির নাম ছিল ওয়ারউইক হ্যাভেন; খাঁড়িটি এখন গ্র্যান্ড পোর্ট নামে পরিচিত। এই সময়কালে মরিশাসও তার আধুনিক নাম পায়; হল্যান্ডের স্ট্যাডহোল্ডার মরিটস ভ্যান নাসাউ-এর নামে দ্বীপটির নামকরণ করা হয়েছিল। ১৭১০ সালে, ওলন্দাজরা দ্বীপটি পরিত্যাগ করে, রেখে যায় ম্যাকাক বানর, জাভা হরিণ, আখ, পলাতক ক্রীতদাস। এছাড়াও, দ্বীপের স্থানীয় এবং দেশীয় উদ্ভিদ ও প্রাণীজগতের অপরিবর্তনীয় ক্ষতি হয়েছিল। ডোডো ততদিনে ব্যাপক শিকারের কারণে বিলুপ্ত হয়ে গিয়েছিল, পাখিটিকে ধরা খুব সহজ ছিল। একসময় প্রচুর পরিমাণে থাকা কালো আবলুস গাছের কাঠের অত্যধিক ব্যবহারের কারণে সেটি প্রায় সম্পূর্ণরূপে নিঃশেষ হয়ে গিয়েছিল। ফরাসিরা ১৭১২ সালে দ্বীপে বসতি স্থাপন করে, এইসঙ্গে তারা দক্ষিণ-পূর্বের উপসাগরেও অবতরণ করেছিল। তারা উপসাগরের নাম পরিবর্তন করে পোর্ট বোরবন এবং দ্বীপের নাম পরিবর্তন করে 'আইল ডি ফ্রান্স' রাখে। তারা বসতি স্থাপন করে এবং দ্বীপের উত্তর-পশ্চিম দিকে তাদের প্রধান পোতাশ্রয় স্থাপন করে, এটি পরে পোর্ট লুইস হয়ে উঠেছিল, যেটি দেশের বর্তমান রাজধানী। ফরাসি উপনিবেশকালীন সময়ে মরিশাসের অর্থনৈতিক উন্নয়ন হয়েছিল। মাহে দে লেবারডোনাইস, যাঁর মূর্তি পোর্ট লুইসের বন্দর থেকে দেখা যায়, তিনি রাজধানী শহরের প্রতিষ্ঠাতা হিসাবে পরিচিত এবং ১৭৩৫ থেকে ১৭৪৬ সাল পর্যন্ত তাঁর শাসনকালে দ্বীপটি সমৃদ্ধ হয়েছিল। ১৮১০ সালের আগস্টে, ব্রিটিশরা দ্বীপটি দখল করার চেষ্টা করে কিন্তু বিখ্যাত ব্যাটল অফ গ্র্যান্ড পোর্ট-এ ফরাসিদের বিরুদ্ধে ভয়ঙ্কর যুদ্ধের পর হেরে যায় – এটি ছিল নেপোলিয়নের আমলে ব্রিটিশদের উপর ফরাসিদের একমাত্র নৌ বিজয়। যাইহোক, ব্রিটিশরা ১৮১০ সালের ডিসেম্বরে ফিরে আসে এবং ফরাসিদের পরাজিত করে। তারপর থেকে, দ্বীপটির নামকরণ করা হয় মরিশাস এবং স্বাধীনতা না পাওয়া পর্যন্ত দ্বীপটি ব্রিটিশ শাসনের অধীনে ছিল, যদিও ব্রিটিশরা স্থানীয়দের ফরাসি ভাষার ব্যবহার চালিয়ে যাওয়ার অনুমতি দিতে সম্মত হয়েছিল। ১৮৩৫ সালে, দাসপ্রথা আনুষ্ঠানিকভাবে বিলুপ্ত করা হয় এবং আফ্রিকান দাসদের অধিকাংশই কৃষিক্ষেত্র পরিত্যাগ করে ছোট উপকূলীয় গ্রামে চলে যাওয়ায়, ক্রমবর্ধমান আখ শিল্পে কাজ করার জন্য ভারত থেকে শর্তাবদ্ধ শ্রমিকদের ("কুলি") আনা হয়। আজ অবধি, জাতিগত ভারতীয়রা মরিশাসে সংখ্যাগরিষ্ঠ, এবং দক্ষিণ এশিয়ার বাইরে মরিশাসই একমাত্র দেশ যেখানে হিন্দু সংখ্যাগরিষ্ঠতা রয়েছে। ১৯৬৮ সালের ১২ই মার্চ মরিশাস কমনওয়েলথের মধ্যে থাকা একটি স্বাধীন দেশ হয়ে ওঠে। যদিও তিন বছর আগে, ব্রিটিশরা চাগোস দ্বীপপুঞ্জের প্রশাসনকে মরিশাসের বাকি অংশ থেকে আলাদা করে ব্রিটিশ ভারত মহাসাগরীয় অঞ্চল গঠন করে। মরিশাস সরকার দাবি করেছে যে এই দ্বীপপুঞ্জ এখন থেকে একটি যৌথ আমেরিকান ও ব্রিটিশ সামরিক ঘাঁটি হিসাবে ব্যবহৃত হয়েছে, এর ফলে দ্বীপপুঞ্জটি একটি বিতর্কিত অঞ্চলে পরিণত হয়েছে। ২০১৭ সালে আন্তর্জাতিক বিচার আদালত (আইসিজে) মরিশাসের পক্ষে রায় দিলেও, ব্রিটিশ সরকার দ্বীপগুলিকে মরিশাসের কাছে হস্তান্তর করতে অস্বীকার করেছে। এখানে "জাতির পিতা" নামেও পরিচিত স্যার সিউওসাগুর রামগুলাম দ্বীপটিকে স্বাধীনতার জন্য নেতৃত্ব দিয়েছিলেন এবং দেশের উন্নয়নের জন্য অনেক কিছু করেছিলেন। যদিও তাঁর শাসনকালে, ৯ বছরেরও বেশি সময় ধরে নির্বাচন স্থগিত হওয়ার পর মরিশাস অর্থনৈতিক অসুবিধা এবং রাজনৈতিক অস্থিরতার সম্মুখীন হয়েছিল। ১৯৯২ সালের ১২ই মার্চ তারিখে, মরিশাস তৎকালীন প্রধানমন্ত্রী স্যার অনিরুদ্ধ জগন্নাথের নেতৃত্বে একটি প্রজাতন্ত্রে পরিণত হয়। নিয়মিত অবাধ নির্বাচন এবং একটি ইতিবাচক মানবাধিকার রেকর্ড সহ একটি স্থিতিশীল গণতন্ত্রের অর্থ হল এটি যথেষ্ট বিদেশী বিনিয়োগ আকর্ষণ করেছে এবং এটি আফ্রিকার সর্বোচ্চ মাথাপিছু আয়ের একটি দেশ। === জলবায়ু === গ্রীষ্মমণ্ডলীয়, দক্ষিণ-পূর্ব অয়ন বায়ু বা (পুবালী বাতাস) দ্বারা পরিমিত; উষ্ণ, শুষ্ক শীত (মে থেকে নভেম্বর); গরম, ভেজা, আর্দ্র গ্রীষ্ম (নভেম্বর থেকে মে); প্রাকৃতিক বিপদ : গ্রীষ্মমণ্ডলীয় ঘূর্ণিঝড় নভেম্বর এবং এপ্রিলের মধ্যে ঘটতে পারে, তবে ডিসেম্বরের শেষ থেকে মার্চ পর্যন্ত এর আসার সম্ভাবনা সব থেকে বেশি। মরিশাসে মাত্র দুটি ঋতু আছে, শীত ও গ্রীষ্ম। ঋতুভেদে তাপমাত্রার খুব একটা পার্থক্য হয় না। কেন্দ্রীয় মালভূমির জলবায়ু উপকূলীয় অঞ্চলের তুলনায় শীতল। সবচেয়ে উষ্ণ এবং শুষ্ক অংশ হল পশ্চিম উপকূল সবচেয়ে ঝোড়ো এবং আর্দ্রতম অংশ হল পূর্ব উপকূল ডিসেম্বর থেকে ফেব্রুয়ারি বছরের উষ্ণতম মাস বছরের সবচেয়ে শুষ্ক মাস হল অক্টোবর জুন থেকে আগস্ট পর্যন্ত শীতলতম মাস মরিশাস আবহাওয়া - মরিশাস অঞ্চল থেকে বর্তমান আবহাওয়া প্রতিবেদন। === সম্প্রদায় === মরিশাসের জনসংখ্যা ১০ লক্ষ (১ মিলিয়ন)। যদিও দ্বীপে কোনও আদিবাসী নেই, এর বহুজাতিক সমাজে ক্রেওলস, চীনা, ভারতীয় এবং ফরাসিদের মিশ্রণ রয়েছে যারা ঔপনিবেশিকতা এবং শ্রমিকদের বংশধর। দক্ষিণ এশিয়ার বাইরে একমাত্র দেশ হলো মরিশাস যেখানে হিন্দু সংখ্যাগরিষ্ঠতা রয়েছে। === পর্যটক তথ্য === মরিশাস ভ্রমণ ওয়েবসাইট == ভাষা == আরও দেখুন: ফরাসি শব্দগুচ্ছ যদিও মরিশাসের সরকারী ভাষা ইংরেজি, বাস্তবে ফরাসি এখন পর্যন্ত সবচেয়ে বেশি কথ্য ভাষা, এবং পেশাদার ও আনুষ্ঠানিক ক্ষেত্রে ব্যাপকভাবে ব্যবহৃত হয়। ইংরেজি ভাষার টেলিভিশন প্রোগ্রামগুলি সাধারণত ফরাসি ভাষায় ডাব করা হয়। শিক্ষাব্যবস্থায় বেশিরভাগ বিষয় ব্রিটিশ ইংরেজিতে পড়ানো হয় এবং পরীক্ষা নেওয়া হয়, যার অর্থ হল খানিকটা অসুবিধা হলেও আপনি স্থানীয়দের সাথে ইংরেজিতে যোগাযোগ করতে সক্ষম হবেন। মরিশিয়ান ক্রেওল হল একটি ফরাসি-ভিত্তিক ক্রেওল (স্থিতিশীল প্রাকৃতিক ভাষা) যা ইংরেজি, ওলন্দাজ এবং পর্তুগিজ সহ বিভিন্ন উৎস থেকে কিছু কিছু শব্দ যুক্ত করেছে। এর উচ্চারণে ফরাসি থেকে সামান্য পার্থক্য রয়েছে। যদিও স্থানীয়রা সাধারণত ক্রেওলে একে অপরের সাথে কথোপকথন করে, মানক ফরাসিও সর্বজনীনভাবে বলা এবং বোঝা যায়। কার্যত পর্যটন শিল্পে কর্মরত প্রত্যেকেই মোটামুটি শোভনভাবে কথা বলতে সক্ষম, যদিও তারা ভারী উচ্চারণভঙ্গির ইংরেজি বলে, এবং সমস্ত সরকারি দপ্তরে ইংরেজিভাষী কর্মীরা দায়িত্ব পালন করে। অন্যান্য কিছু ভাষা, যেগুলি অনেক কম সংখ্যায় কথিত হয় তার মধ্যে রয়েছে: হিন্দি, উর্দু, হাক্কা, ভোজপুরি এবং ম্যাণ্ডারিন। এখানে তামিলরা মোট জনসংখ্যার প্রায় ১০% এবং তারা তামিল ভাষায় কথা বলে। == প্রবেশ করুন == === ভিসার জন্য প্রয়োজন === জাপান, মালয়েশিয়া, সিঙ্গাপুর, নিউজিল্যান্ড এবং অন্যান্য ওইসিডি (অর্গানাইজেশন ফর ইকোনমিক কো-অপারেশন অ্যাণ্ড ডেভেলপমেন্ট) দেশ সহ অনেক দেশের নাগরিকদের আগে থেকে ভিসার প্রয়োজন হয় না। আরও তথ্যের জন্য, পাসপোর্ট এবং ইমিগ্রেশন অফিসের ওয়েবসাইট দেখুন। মরিশাসে প্রবেশের জন্য যদি আপনার ভিসার প্রয়োজন হয়, তাহলে মরিশাসের কোনো কূটনৈতিক পদ না থাকলে আপনি যে দেশে বৈধভাবে বসবাস করেন সেই দেশের ব্রিটিশ দূতাবাস, হাই কমিশন বা কনস্যুলেটে ভিসার জন্য আবেদন করতে পারবেন। উদাহরণস্বরূপ ব্রিটিশ দূতাবাস আল খোবার, আম্মান, বেলগ্রেড, গুয়াতেমালা সিটি, জাকার্তা, জেড্ডা, প্রিস্টিনা, রাবাত, রিয়াধ, রোম এবং সোফিয়া মরিশাস ভিসার আবেদন গ্রহণ করে (এই তালিকাটি "সম্পূর্ণ নয়")। ব্রিটিশ কূটনৈতিক পোস্টগুলি একটি মরিশাস ভিসার আবেদন প্রক্রিয়া করার জন্য জিবিপি৫০ এবং মরিশাসের কর্তৃপক্ষ যদি তাদের কাছে ভিসার আবেদন পাঠাতে চায় তবে অতিরিক্ত জিবিপি৭০ নেয়। মরিশাসের কর্তৃপক্ষ আপনার সাথে সরাসরি যোগাযোগ করলে অতিরিক্ত ফি নেওয়ার সিদ্ধান্ত নিতে পারে। ২০২৩ সালের জুন মাসের খবর অনুযায়ী, পর্যটকদের "মরিশাস অল ইন ওয়ান" নামে একটি ফর্ম পূরণ করতে হবে, যেখানে আগমনের সময়, অভিবাসন পরিষেবাতে বাসস্থান এবং ফিরতি টিকিটের বিবরণ দিতে হবে। আপনি যদি এমন একটি দেশ থেকে মরিশাসে আসেন যেটি ম্যালেরিয়া প্রবণ, তাহলে সরকারি স্বাস্থ্য পরিষেবা থেকে একজন পরিদর্শক আপনার সঙ্গে দেখা করবেন এবং ম্যালেরিয়া পরীক্ষার জন্য রক্তের নমুনা দিতে হবে। === বিমানে === এয়ার মরিশাস ঘরোয়া উড়ান চালায় এবং আফ্রিকা, অস্ট্রেলিয়া, ইউরোপ ও এশিয়ার স্থানীয় দ্বীপ এবং আন্তর্জাতিক গন্তব্যে রুটের নেটওয়ার্ক পরিচালনা করে। আঞ্চলিক বিমান সংস্থা: এয়ার অস্ট্রাল, এয়ার সেশেলস, ফ্লাইসাফএয়ার, কেনিয়া এয়ারওয়েজ এবং দক্ষিণ আফ্রিকা এয়ারওয়েজ মরিশাসকে মহাদেশীয় আফ্রিকা এবং আশেপাশের দ্বীপগুলির সাথে সংযুক্ত করে। আন্তর্জাতিক বিমান সংস্থা যেমন অস্ট্রিয়ান, এয়ার বেলজিয়াম, এয়ার ফ্রান্স, ব্রিটিশ এয়ারওয়েজ, কনডর, করসএয়ার ইন্টারন্যাশনাল, এডেলউইস এয়ার, এমিরেটস, ইউরোউইংস, ইভেলপ এয়ারলাইন্স, সৌদিয়া, টিইউআই এয়ারওয়েজ, তুর্কি এয়ারলাইন্স এবং ভিস্তারা তাদের হোম বেস থেকে মরিশাসকে পরিষেবা দেয়। 22 স্যার সিউওসাগুর রামগুলাম আন্তর্জাতিক বিমানবন্দর (এমআরইউ আইএটিএ) (দ্বীপের দক্ষিণ-পূর্বে প্লেসেন্সে), ☏ +২৩০ ৬০৩ ৬০০০। এটি আন্তর্জাতিক ভ্রমণকারীদের জন্য প্রধান প্রবেশদ্বার। যখন ইউরোপ থেকে বেশিরভাগ উড়ান আসে তখন আগতদের কক্ষে সকালে ভিড় হয়ে যেতে পারে। ইমিগ্রেশন অফিসারদের প্রবণতা বেশ ধীর এবং সমগ্র অভিবাসন প্রক্রিয়া একটি হতাশাজনক অভিজ্ঞতা হতে পারে। === সমুদ্রপথে === বন্দরে আসা জাহাজগুলো মূলত পণ্যবাহী জাহাজ। মরিশাস প্রাইড এবং ট্রোচেটিয়া হল মরিশাসীয় জাহাজ, যেগুলি সাধারণত রিইউনিয়ন দ্বীপ, রডরিগেস দ্বীপ এবং মাদাগাস্কার-এ যাওয়া-আসা করে। কোস্টা ক্রুজ জাহাজগুলি মরিশাস সফর সহ একটি ভারত মহাসাগরীয় ক্রুজ শুরু করেছে। ২০০৮ সালে, মাদাগাস্কারের তামাটেভ থেকে নৌকায় করে মরিশাস পর্যন্ত প্রথম শ্রেণীর একমুখী পথের ভাড়া ছিল €২৭৫ এবং দ্বিতীয় শ্রেণীর €২৫৫। যাত্রায় কমপক্ষে চার দিন সময় লাগে, যদি রিইউনিয়নের মধ্য দিয়ে গমন করা হয়। প্রতি বুধবার একটি নৌকা ছেড়ে যায়। আপনি যদি তামাটেভ বন্দরে সরাসরি যান আপনি নন-কেবিন শয্যার জন্য বোট ক্যাপ্টেনের সাথে ভাড়া নিয়ে কথা বলতে পারেন। মরিশাসের দিকে রওনা হতে পারে এমন ইয়ট সম্পর্কে খোঁজখবর নিতে তামাটেভ নটিক্যাল ক্লাবে গেলে বিশেষ ইতিবাচক ফলাফল পাওয়া যায়না। == ঘুরে বেড়ান == === বিমানে === এয়ার মরিশাস প্লেসেন্স এয়ারপোর্ট এবং রড্রিগেস সংযোগকারী দৈনিক উড়ান পরিচালনা করে (উড়ান সময় - ১ ঘন্টা ১৫ মিনিট)। === নৌকারোহণে === কোরালাইন, ☏ +২৩০ ২০৮ ৫৯০০, ফ্যাক্স: +২৩০ ২১০ ৫১৭৬, ইমেইল: sureka.toolooa@coraline.intnet.mu। পোর্ট লুই হারবার থেকে সপ্তাহে একবার রড্রিগেস দ্বীপ এবং রিইউনিয়ন দ্বীপে ভেসে যায়। ১৯৯১ সালে চালু হওয়া মরিশাস প্রাইড, এবং ২০০১ সাল থেকে পরিষেবা দেওয়া মরিশাস ট্রোচেটিয়া, এই দুটি জাহাজ রিইউনিয়ন রুটে কাজ করে। এদের একটি গন্তব্য হিসাবে মাদাগাস্কারও রয়েছে। উভয় জাহাজই যাত্রীবাহী ও কন্টেইনার জাহাজ হিসেবে ব্যবহৃত হয়। === ট্রেনে === আধুনিক মেট্রো এক্সপ্রেস লাইট রেল পোর্ট লুইস এবং কিউরেপাইপকে সংযুক্ত করে, যাবার পথে এটি রোজ হিল, কোয়াটার বোর্নস এবং ভাকোস-ফিনিক্স-এ থামে। ট্রেনগুলি সকাল ৬টা থেকে সন্ধ্যা ৭টা পর্যন্ত প্রতি ১০ মিনিট অন্তর চলে, এক প্রান্ত থেকে অন্য প্রান্ত যেতে প্রায় ৪০ মিনিট সময় নেয় (৫০ টাকা)। === বাসে === বেশ কয়েকটি মোটামুটি ভাল বাস পরিষেবা দ্বীপে চলাচল করে। বাসে যাওয়া হল ভ্রমণের সবচেয়ে সাশ্রয়ী উপায়। ২০২৩ সালের হিসাবে একমুখী ভাড়া ৪৪ এমইউআর। কিছু যাত্রাপথে শীতাতপ নিয়ন্ত্রিত বাস চালু করা হয়েছে। প্রধান বাস কোম্পানিগুলি হল: জাতীয় পরিবহন কর্পোরেশন (এনটিসি), ☏ +২৩০ ৪২৬ ২৯৩৮। ইউনাইটেড বাস সার্ভিস (ইউবিএস), ☏ +২৩০ ২১২ ২০২৬। মরিশাস বাস পরিবহন (এমটিবি), ☏ +২৩০ ২৪৫ ২৫৩৯। ট্রায়লেট বাস সার্ভিস (টিবিএস), ☏ +২৩০ ২৬১ ৬৭২৫। অন্য (এমটিবি)। অন্যান্য ছোট কোম্পানির মজার নাম আছে যেমন অ্যাপোলো এবং টার্বো। ২০১৪ সালের শেষ দিকে এসএসআর বিমানবন্দরের পার্কিং এলাকায় স্থানীয় বাস পাওয়া যাচ্ছিল। এগুলি সস্তা এবং এছাড়াও বিলাসবহুল বাসের গমনপথগুলির চেয়ে আরও আকর্ষণীয় গমনপথ অনুসরণ করে, তবে এগুলি ধীরগতির। বাসগুলি চালক এবং একজন কণ্ডাক্টর দ্বারা পরিচালিত হয়, তারা যাত্রীদের বাসে চড়ার পরে ভাড়া সংগ্রহ করা এবং টিকিট দেওয়ার জন্য ঘুরে বেড়ায়। বেশিরভাগ কণ্ডাক্টর পর্যটকদের দিকনির্দেশ প্রদানে সহায়তা করে। স্থানীয় ক্রেওল উপভাষায়, কণ্ডাক্টরকে বলা হয় কন-ট্রো-লেয়ার (আক্ষরিক অর্থে নিয়ন্ত্রক)। বাস রুট এবং সময়সূচী ভূমি পরিবহন মন্ত্রণালয় এবং মরিশাস বাসেস থেকে উপলব্ধ। তারা সমস্ত প্রধান অপারেটর এবং তাদের সময়সূচী তালিকাভুক্ত করে। মনে রাখবেন যে গ্রাহক সংখ্যা খুব কম হলে বাস ড্রাইভার কিছু স্টপ এড়িয়ে যেতে পারে বা ভ্রমণপথ পরিবর্তন করতে পারে। সঠিক খুচরোর সাথে অর্থ প্রদানের চেষ্টা করুন। ইচ্ছাকৃতভাবে অনেকসময়ই পর্যটকদের কাছ থেকে অতিরিক্ত ভাড়া নেওয়া হয়। === ট্যাক্সিতে === দ্বীপে ভ্রমণের জন্য ট্যাক্সিই সবচেয়ে ভালো উপায়। ২,৫০০ টাকা থেকে বিভিন্ন ট্যুর পাওয়া যায়: পবিত্র হ্রদ, চামারেল ৭ রঙ্গিন ধরিত্রী, লে মরনে, তামারিনে ডলফিন ট্যুর এবং আইল অক্স সার্ফ দর্শনার্থীদের দ্বারা সর্বাধিক প্রশংসিত। মরিশাসের ট্যাক্সিতে মিটার ব্যবহার করা হয় না। ট্যাক্সিতে প্রবেশ করার আগে আপনার ভ্রমণের মূল্য নিয়ে আলোচনা করুন; অন্যথায়, আপনার কাছে অতিরিক্ত ভাড়া নিতে পারে। === গাড়িতে === একটি প্রধান মহাসড়ক উত্তর থেকে দক্ষিণে চলে। সাধারণভাবে পাকা রাস্তার ভাল নেটওয়ার্ক আছে, কখনও কখনও সরু হতে পারে, তবে সমস্ত দ্বীপ জুড়ে রাস্তা আছে। রাস্তার বাম দিক দিয়ে গাড়ি চলে এবং ডানদিক থেকে আসা যানবাহনের জন্য অগ্রাধিকার আছে। অসংখ্য গাড়ি ভাড়া সংস্থা রয়েছে, যার মধ্যে প্রধান আন্তর্জাতিক এবং স্থানীয় গাড়ি ভাড়া সংস্থাগুলি অন্তর্ভুক্ত। প্রতিটি বাজেটের জন্য বিভিন্ন গাড়ি এবং যানবাহন রয়েছে। কিছু জনপ্রিয় ভাড়ার গাড়ির বিভাগ হল, কমপ্যাক্ট (ছোট জাপানি গাড়ি), এসইউভি, সেডান, ৪x৪ এবং বিলাসবহুল মডেল। মরিশাসে গাড়ি ভাড়ার দাম গড়ে প্রায় দিন প্রতি €25। লাইসেন্সবিহীন কিছু গাড়ির মালিক কম ভাড়ার প্রস্তাব দিতে পারে, কিন্তু আপনার সতর্ক হওয়া উচিত কারণ এটি নিরাপদ নয় এবং প্রায়শই এরপরে অতিরিক্ত খরচ হয়ে যায়। নিরাপদে থাকার জন্য, পর্যটকদের উচিত সম্পূর্ণ বীমা সহ একটি পর্যটন এন্টারপ্রাইজ লাইসেন্সধারী কোম্পানি থেকে গাড়ি ভাড়া করা। এই গাড়িগুলিকে তাদের হলুদ নম্বর প্লেট দ্বারা শনাক্ত করা যায় এবং ব্যক্তিগত গাড়িগুলিতে কালো প্লেট থাকে। আপনি যদি বিমানবন্দরে একটি গাড়ি ভাড়া করেন তবে মনে রাখবেন যে গাড়ি পার্ক থেকে বের হওয়ার সময় আপনাকে নগদে এমইউ আর ৩০ চার্জ দিতে হবে। প্রবিধান: ড্রাইভারদের বয়স ১৮ বছরের বেশি হতে হবে। মরিশাসের অধিকাংশ গাড়ি ভাড়া কোম্পানি ২ বছরের ড্রাইভিং অভিজ্ঞতা বা ২১ বছরের বেশি বয়সী ড্রাইভারের প্রয়োজন। গতি সীমা মোটরওয়েতে ১১০ কিমি/ঘন্টা (৬৮ মাইল প্রতি ঘণ্টা) এবং জন বসতি এলাকায় ৫০ কিমি/ঘন্টা (৩১ মাইল)। সিট বেল্ট বাধ্যতামূলক। বিদেশী লাইসেন্স গ্রহণ করা হয় কিন্তু ইংরেজি বা ফরাসি ভাষায় পাঠযোগ্য হতে হবে। যদি আপনার ড্রাইভিং লাইসেন্স অন্য ভাষায় হয়, তাহলে দ্বীপে ভাড়া এবং গাড়ি চালানোর জন্য একটি প্রত্যয়িত অনুবাদ (যেমন একটি আন্তর্জাতিক ড্রাইভিং পারমিট) প্রয়োজন হতে পারে। পোর্ট লুইস থেকে মরিশাসের অন্যান্য বড় শহর, শহরতলী এবং রিসর্টে ভ্রমণের আনুমানিক সময়: কিউরেপাইপ ৩০ মিনিট গ্র্যান্ড বেই, উত্তর ২৫ মিনিট মাহেবার্গ, দক্ষিণ-পূর্ব ৫৫ মিনিট ফ্লিক-এন-ফ্লাক, পশ্চিম ৩০ মিনিট == দেখুন == === উত্তরের পর্যটন অঞ্চল === গ্র্যান্ড বে হলো দ্বীপের প্রথম এলাকা, যেখানে প্রথম পর্যটকদের ঢেউ এসে বপড়েছিল। কেনাকাটা এবং অবকাশ যাপনের স্বর্গ হওয়া ছাড়াও, গ্র্যান্ড বে এমন একটি জায়গা যেখানে মরিশীয়রাও আনন্দে-ভরা রাত কাটাতে চায় (রেস্তোরাঁ, বার এবং ডিস্কো)। লা কুভেট সমুদ্র সৈকতটি দেখার মতো এবং সেইসাথে বিস্ময়কর পেরেইবেরে সর্বজনীন সৈকত তার কেনাকাটার সুবিধা, রেস্তোরাঁ এবং পাবের কারণে জনপ্রিয়। প্যাম্পেলমৌসেসের এসএসআর বোটানিক্যাল গার্ডেন হলো দক্ষিণ গোলার্ধের প্রাচীনতম বোটানিক্যাল গার্ডেন। ১৭৭০ সালে এটির প্রতিষ্ঠা করেছিলেন পিয়েরে পোভরে (১৭১৯ - ১৭৮৬), এখানে মরিশাসের কিছু অনন্য উদ্ভিদ রয়েছে এবং এটি প্রায় ৩৭ হেক্টর এলাকা জুড়ে বিস্তৃত। এটিতে বেশ কিছু প্রাণীও রয়েছে, বিশেষ করে মাছ, হরিণ এবং কাছিমের জন্য এটি বিখ্যাত, সেইসাথে এখানে একটি চিনিকলের পুরানো প্রতিরূপ আছে। === পূর্ব === দ্বীপের পূর্ব অংশটি তার দীর্ঘ বালির তীর সৈকত এবং বিখ্যাত হোটেল যেমন "দ্য কোকো বিচ হোটেল" এবং ৫-তারা বিশিষ্ট "লে টুয়েসরোক" এর জন্য পরিচিত। সেন্টার ডি ফ্লাক মরিশাসের অন্যতম গুরুত্বপূর্ণ গ্রাম। প্রাচ্যের বাসিন্দাদের জন্য এই মিটিং পয়েন্টটি দেশের বৃহত্তম উন্মুক্ত বাজার হিসেবে পরিচিত। অত্যন্ত রঙিন এই বাজারটি বিপুল সংখ্যক লোককে আকর্ষিত করে। লি'ল অক্স সার্ফ জল ক্রীড়ার জন্য একটি স্বর্গ এবং মরিশাসের সবচেয়ে সুন্দর সৈকতগুলির মধ্যে একটি। আপনি এই ক্ষুদ্র দ্বীপটিকে উপেক্ষা করতে পারবেন না, সমুদ্রের উপর বিশেষভাবে সাজানো এই দ্বীপটি মরিশাসের প্রাকৃতিক দৃশ্যের একটি আসল মুক্তা। মূল্য সচেতন পর্যটকেদের পর্যাপ্ত খাদ্য এবং পানীয় নিয়ে দ্বীপে প্রবেশ করার পরামর্শ দেওয়া হবে, কারণ দ্বীপের একমাত্র বার এবং রেস্তোঁরাটি প্রাথমিকভাবে আর্থিকভাবে সমৃদ্ধ পর্যটকদের লক্ষ্য করে। নৌকাগুলি পূর্বের ট্রৌ ডি'অ ডৌস গ্রাম থেকে নিয়মিত যাত্রা করে (যেটিতে দ্বীপের সেরা সামুদ্রিক খাবারের রেস্তোরাঁ রয়েছে)। ক্যাটামারান, ইয়ট এবং "জলদস্যু-জাহাজ" সহ এই পথে পরিষেবা প্রদানকারী বিভিন্ন ধরনের জাহাজ রয়েছে। কেউ কেউ নৌকাতে ভাড়ার মধ্যে অন্তর্ভুক্ত খাবার (সাধারণত বারবিকিউ, বিশেষত সামুদ্রিক খাবার) পরিবেশন করে এবং দেখানোর জন্য গ্র্যান্ড রিভার সাউথ ইস্ট জলপ্রপাতগুলিতে ঘুরে আসে। দ্বীপটিতে একটি ৫-তারা হোটেল (লে টুয়েস্রোক) এবং একটি গল্ফ কোর্সও রয়েছে। === দক্ষিণ-পূর্ব === মাহেবর্গ দ্বীপের অন্যতম প্রধান মাছ ধরার গ্রাম। এটি জমকালো গ্র্যান্ড পোর্ট বে-তে নির্মিত, ১৮০৪ সালে ফরাসি গভর্নর চার্লস ডেকান এটির প্রতিষ্ঠা করেছিলেন। মাণ্ডে মার্কেট দ্বীপের বৃহত্তম এবং সেরাগুলির মধ্যে একটি। এটি মূল বাস স্টেশনের ঠিক পাশেই বসে। উপকূলের একটু পাশে মরিশাস বন্যপ্রাণী তহবিলের দ্বারা সম্পাদিত উল্লেখযোগ্য কাজের ফলস্বরূপ, ইলে অক্স আইগ্রেটস প্রাকৃতিক সম্পদ এবং বিপন্ন প্রজাতির সুরক্ষার দিক দিয়ে আন্তর্জাতিক মানসম্পন্ন হয়ে উঠেছে। কেস্ট্রেল সহ বিশ্বের কয়েকটি বিরল পাখি সেখানে দেখা যায়। এছাড়াও আপনি অত্যন্ত বিরল গোলাপী পায়রা, সবুজ গেকো ফেলসুমা এবং আলদাবরা দৈত্য কচ্ছপ দেখতে পারেন। মরিশাসের প্রাচীনতম বসতি ভিউক্স গ্র্যান্ড পোর্টের কাছাকাছি, আপনি প্রথম ওলন্দাজ দুর্গের ধ্বংসাবশেষ দেখতে পাবেন। সাভান জেলার রুক্ষ উপকূল বরাবর সোউইলাক একটি ছোট সমুদ্রতীরবর্তী রিসর্ট। একটি উল্লেখযোগ্য বৈশিষ্ট্য হল বাগানটি থেকে সমুদ্রকে দেখা যায়। ডাঃ চার্লস টেলফেয়ারের এর নামে নামকরণ করা হয়েছে। গ্রামের দক্ষিণ প্রান্তে একেবারে খাড়ার উপরে একটি জনপ্রিয় স্থান গ্রিস গ্রিস। সবচেয়ে নীল জল এবং সবচেয়ে আশ্চর্যজনক সাদা বালির সৈকত নিয়ে আছে ব্লু বে, এরকম প্রায় দেখাই যায়না। পোর্ট লুইস থেকে দ্বীপ জুড়ে সফর করুন এবং এই শান্ত জায়গায় কি কি আছে দেখে নিন। সাপ্তাহিক ছুটির দিনে জায়গাটি স্থানীয়দের দিয়ে ভরা থাকে। সপ্তাহের কাজের দিনে যাওয়ার চেষ্টা করুন। নিচের দিকে কাচ লাগানো নৌকাগুলি ভ্রমণের জন্য দারুণ। ব্লু বে-এর কিছুটা অংশ একটি মেরিন পার্কের জন্য মনোনীত করা হয়েছে, এবং এই এলাকায় নৌকায় করে স্নরকেলিং করতে যাওয়া যায়, এর জন্য প্রধান পাবলিক সৈকতে বিজ্ঞাপন দেওয়া হয়, এটি চেষ্টা করার মতো। === পশ্চিম === পশ্চিম উপকূলে দ্বীপের সেরা এবং দীর্ঘতম সাদা বালুকাময় সৈকত রয়েছে। এর মধ্যে রয়েছে ট্রাউ অক্স বিচেস, এটি ২০১১ সালের বিশ্ব ভ্রমণ পুরস্কারে বিশ্বের সেরা সমুদ্র সৈকতের বিজয়ী। লে মরনে বিচটি প্যারাডিস হোটেল অ্যাণ্ড গলফ ক্লাব (২০১২ ওয়ার্ল্ড ট্র্যাভেল পুরস্কার বিজয়ী 'মরিশিয়াস লিডিং গল্ফ রিসোর্ট'), অল-স্যুট ডিনারোবিন গল্ফ অ্যাণ্ড স্পা এবং লাক্স লে মরনে সহ বেশ কয়েকটি ৫-স্টার রিসর্ট ভাগ করে নিয়েছে। ডিনারোবিন এবং লাক্স লে মরনের মধ্যে একটি শুধুমাত্র সর্বজনীন সৈকতও রয়েছে। (মরিশাসের সমস্ত সৈকত সর্বজনীন।) ফ্লিক এন ফ্লাক বিচ একটি স্থানীয় মাছ ধরার গ্রাম যা পর্যটক এবং প্রবাসীদের জন্য একটি জনপ্রিয় গন্তব্যে পরিণত হয়েছে। ফ্লিক এন ফ্লাক পশ্চিম উপকূলে তামারিন পর্যন্ত প্রসারিত একটি খুব দীর্ঘ সাদা বালুকাময় সৈকত রয়েছে যা স্থানীয়রা এবং পর্যটকরা উপভোগ করেন। সৈকত থেকে মাত্র কয়েক মিনিটের চমৎকার ডাইভিং সহ স্কুবা ডাইভিং প্রধান আকর্ষণ। এখানে একটি সাধ্যমত দামের সুপারমার্কেট এবং বিভিন্ন ধরণের থাকার ব্যবস্থা ও রেস্তোরাঁ রয়েছে যা সমস্ত বাজেটের জন্য উপযুক্ত। সাদা বালি এবং স্ফটিক স্বচ্ছ জলের তামারিন সৈকতে নবীন এবং বিশেষজ্ঞ সার্ফাররা দ্বীপের সেরা কিছু ঢেউতে সার্ফ করতে যান। উপসাগরের নিজস্ব ডলফিন পড এবং একটি বিলুপ্ত আগ্নেয়গিরি মন্টেজ ডু রেমপার্ট পর্যন্ত চমকপ্রদ দৃশ্য রয়েছে। এই জেলাটিতে উচ্চ মাত্রারর সূর্যালোক এসে পড়ে, সেই জন্য তামারিন মরিশাসের লবণ উৎপাদনের কেন্দ্রবিন্দু। লা প্রিনিউসের ঠিক দক্ষিণে রয়েছে মার্টেলো টাওয়ার, এটি দ্বীপের ইতিহাসের একটি মাইলফলক যা দাসত্বের অবসান এবং ভারতীয় অভিবাসনের সূচনার প্রতীক। একটি বাঁকানো রাস্তা কেস নোয়াল গ্রাম থেকে চামারেলের সেভেন কালারড আর্থস-এর দিকে নিয়ে যায়, এটি বিভিন্ন এবং বিপরীত রঙের ছায়াগুলির একটি ঢেউখেলান প্রাকৃতিক দৃশ্য। নীল, সবুজ, লাল এবং হলুদের বিভিন্ন শেড দৃশ্যত আগ্নেয়গিরির ছাইয়ের ক্ষয়ের ফল। চামারেলের প্রতিবেশী জলপ্রপাতগুলি মুর এবং স্থানীয় উদ্ভিদ জীবন থেকে উঠে আসে। স্থানটি একটি বিরল সৌন্দর্যের অধিকারী। চামারেলে একটি অ্যাডভেঞ্চার পার্কও খোলা হয়েছে। 1 ক্যাসেলা, ☏ +২৩০ ৪৫২-২৮২৮। রিভিয়েরা নোয়ার জেলায় অবস্থিত, ক্যাসেলা প্রাকৃতিক ও অবসর পার্ক, যেটি ২৫ হেক্টর জুড়ে বিস্তৃত। এটিতে পাঁচটি মহাদেশের ১৪০টিরও বেশি পাখির প্রজাতি রয়েছে এবং দৈত্য কচ্ছপ, জেব্রা, একটি বাঘ এবং উটপাখি সহ অন্যান্য অনেক প্রাণীর বাসস্থান। ক্রিয়াকলাপের মধ্যে রয়েছে সিংহের সাথে হাঁটা, রেন্ডো ফান (জিপলাইন এবং ঝুলন্ত ব্রিজ), কোয়াড, বগি এবং সেগওয়ে এবং একটি খামার। (হালনাগাদের তারিখ জুলাই ২০১৬) 2 ইয়েমেন। ইয়েমেন রিজার্ভ দ্বীপের বৃহত্তম গেম রিজার্ভ নাও হতে পারে, তবে এখনও অনেক কিছু দেখার আছে। আপনি হরিণের পালের কাছাকাছি যেতে সক্ষম হবেন এবং মরিশীয় প্রাণীজগতের কিছু চমৎকার প্রজাতির দেখা পাবেন। রিজার্ভে উপলব্ধ কয়েকটি দেহাতি কিয়স্ক সমুদ্রের একটি বাধাহীন দৃশ্য প্রদান করে। সেখানে আপনি সূর্য ডোবা দেখতে দেখতে একটি স্থানীয় পাঞ্চে (ককটেল) চুমুক দিতে পারেন। লে মরনে হল একটি উপদ্বীপ এবং মরিশাসের দক্ষিণ-পশ্চিমে একটি নামীয় পর্বত। ইউনেস্কো বিশ্ব ঐতিহ্যের তালিকায় লেখা আছে। === অভ্যন্তর === ইউরেকা, ☏ +২৩০ ৩২৬-৪৭৭৫, ফ্যাক্স: +২৩০ ৩২৬-৯৭৩২। ১৮৩০ সালে নির্মিত একটি পুরানো ক্রেওল বাসভবন, যদি আপনি গ্রীষ্মমন্ডলীয় মাধুর্যে নিজেকে নিমজ্জিত করতে চান তবে মরিশাসে আপনার থাকার সময় দেখার জন্য ইউরেকা একটি অপরিহার্য স্থান। অতিরিক্ত মূল্যের টেক্সটাইল পণ্য কেনার সুযোগ সহ ঔপনিবেশিক বাড়ির একটি সফর, উদ্যানগুলির একটি সফর এবং নিচের জলপ্রপাতগুলি পরিদর্শন অন্তর্ভুক্ত। 3 গঙ্গা তালাও - গ্র্যান্ড বেসিন। লা মেরি এবং মেরে-অক্স-ভ্যাকোয়াস-এর বাইরে মরিশাসের দুটি প্রাকৃতিক হ্রদের একটিকে দেখতে পাওয়া যায়। এটি একটি বিলুপ্ত আগ্নেয়গিরির গর্তের মধ্যে অবস্থিত। গঙ্গা তালাও একটি গুরুত্বপূর্ণ তীর্থস্থান এবং হিন্দু বিশ্বাসী অনেক মরিশিনীয় মহা শিবরাত্রি উৎসব বা শিবকে উৎসর্গ করা রাতের উপবাসের সময় সেখানে পদচারণা করে। হ্রদে বিরাট মাপের ঈল মাছ আছে এবং তীর্থযাত্রীরা তাদের খাওয়ায়। লেকের পাশে মাউন্টের শীর্ষে হাঁটার পরামর্শ দেওয়া হয়, "প্লেইন শ্যাম্পেন" নামে পরিচিত এলাকার সুন্দর দৃশ্য দেখার জন্য। == করুন == দ্রষ্টব্য — পোর্ট লুইস এবং উত্তরের একটি দর্শনীয় ৩৬০⁰ পরিদৃশ্যের জন্য, ৮১২ মিটার (২,৬৬৪ ফুট) উচ্চতায় লে পাউস বা 'দ্য থাম্ব' আরোহণ করুন। পেটিট ভার্জার (সেন্ট পিয়েরের কাছে) গ্রাম থেকে এটি একটি সহজ ২-ঘন্টার আরোহণ, এরপর পোর্ট লুইসে যেতে আরও ২ ঘন্টা সময় লাগে (মানচিত্র)। সিগন্যাল মাউন্টেনের শীর্ষ থেকেও পোর্ট লুইস এবং উত্তরের দর্শনীয় পরিদৃশ্য অবলোকন করা যায়। লেবারডোনাইস স্ট্রিট থেকে সিগন্যাল মাউন্টেনে আরোহণ করা অনেক সহজ কারণ সেখানে পিচ বিছানো একটি জগিং গমনপথ (ট্র্যাক) রয়েছে এবং এটি শীর্ষে যেতে প্রায় ৪৫ মিনিট সময় নেয়। সেন্ট লুইস থেকেও শুরু করা সম্ভব। মোকা পর্বতমালা ভ্রমণ করুন — কোয়াড বাইক, ঘোড়া বা ৪-চাকার গাড়িতে। এটি ডোমেইন লেস পাইলেসের প্রবেশযোগ্য ১,৫০০-হেক্টর (৩,৭০০-একর) প্রকৃতি উদ্যান।। চারটি রেস্তোরাঁ আছে। খাবার আগে ট্রেন বা ঘোড়ায় টানা গাড়িতে করে চিনিকল এবং রাম ডিস্টিলারিতে ভ্রমণ করুন। গভীর সমুদ্রে মাছ ধরা — ক্রীড়া-মাছধরার জন্য মরিশাসের অবস্থান একেবারে আদর্শ। বছরের সময়ের উপর নির্ভর করে ব্লু বা ব্ল্যাক মার্লিন, সেলফিশ, ওয়াহু, ইয়েলো ফিন টুনা, জায়ান্ট ট্রেভলি, ডগটুথ টুনা, বোনিটো, ডলফিনফিশ, হাঙ্গর এবং আরও অনেক কিছু ধরা সম্ভব। বেশিরভাগ বড় ক্রীড়া-মাছধরা বোটগুলি ভিএইচএফ রেডিও, মোবাইল টেলিফোন, জিপিএস নেভিগেশন সিস্টেম, রাডার, রেডিও টেলিফোন, সুরক্ষা সরঞ্জাম, পেন ইন্টারন্যাশনাল রিল, সুরক্ষা জ্যাকেট, চিকিৎসা কিট, অগ্নি নির্বাপক যন্ত্র, মশাল আছে। এছাড়াও এগুলি ফাইটিং চেয়ার (একটি চেয়ার যেখানে বসে একজন অ্যাঙ্গলার (অপেশাদার সামুদ্রিক মাছ ধরিয়ে) একটি বঁড়শিতে গাঁথা মাছকে খেলিয়ে তোলে) এবং রডের (সাধারণত ৯) মতো সমস্ত সম্পর্কিত মাছ ধরার সরঞ্জাম দিয়ে সজ্জিত। আপনি অর্ধ দিন অথবা পুরো দিন মাছ ধরার জন্য ভ্রমণ বেছে নিতে পারেন। মরিশাসের পশ্চিম উপকূলে বিগ গেম ফিশিং সবচেয়ে ভালো কারণ স্রোত লে মরনের পাদদেশের চারপাশে এসে পড়ে, এর ফলে মাছের টোপের জন্য আকর্ষণীয় একটি সামুদ্রিক পরিবেশ তৈরি হয়, এই পরিবেশ বড় মাছকে আকর্ষণ করে। নৌকায় সাধারণত ৫ জন পর্যন্ত অ্যাঙ্গলার থাকতে পারে এবং পুরো দিনের ভ্রমণে সাধারণত প্রাতঃরাশ এবং দুপুরের খাবার অন্তর্ভুক্ত থাকে। গ্র্যান্ড বেই-এর দিকে চলুন — জল-ক্রীড়ার জন্য আছে প্যারাসেলিং, জলের তলা দিয়ে হাঁটা, সাবমেরিন ও আধা-নিমজ্জিত স্কুটার বা লা কুভেট ইত্যাদি। এছাড়া গ্র্যান্ড বেই এবং ক্যাপ মালহেউরেক্সের মধ্যে পরিষ্কার জল সহ একটি দীর্ঘ সমুদ্র সৈকত আছে নৌ-চালনা, উইণ্ডসার্ফিং এবং ওয়াটারস্কিিংয়ের করার জন্য। সাফারি জীপ ভ্রমণ — মরিশাসের পশ্চিম উপকূলে ইয়েমেন প্রাকৃতিক রিজার্ভ পার্কে সাফারি জিপ ভ্রমণ হয়। এখানে দ্বীপের দুটি দীর্ঘতম নদী - রিভিয়ের রেমপার্ট এবং তামারিন নদী আছে এবং এটি সব ধরণের দেশী ও ভিন্নদেশীয় বন্যপ্রাণীর জন্য একটি আশ্রয়স্থল। এই প্রাকৃতিক সংরক্ষিত ভূমির প্রকৃত আয়তন প্রায় ৪,৫০০ হেক্টর। ইয়েমেন পার্ক হল সাফারি ভ্রমণের জন্য আদর্শ, যেখানে আপনি একটি রোমাঞ্চকর রাইড পাবেন এবং জেব্রা, উটপাখি, আফ্রিকীয় কৃষ্ণসারমৃগ, জাভা হরিণ, বানর, হাঁস এবং রাজহংসীর মতো অনেক সুন্দর প্রাণী দেখতে পারবেন। এছাড়াও এখান থেকে দ্বীপের এই শ্বাসরুদ্ধকর অংশের অসাধারণ পরিদৃশ্য পাবেন। সাফারি কোয়াড বাইকিং ট্রিপ — ইয়েমেন প্রাকৃতিক সংরক্ষিত উদ্যানের ৪,৫০০ হেক্টরের মধ্যে সবচেয়ে আশ্চর্যজনক প্রাকৃতিক ভাবে সৃষ্ট পথে কোয়াড-বাইকিং (চার চাকার বাইক) কার্যকলাপে একটি দুঃসাহসিক কোয়াড বাইকিংয়ের অভিজ্ঞতা নিন। এটি শুধুমাত্র একটি কোয়াড বাইকে ভ্রমণ নয়, কারণ এর সাথে সাফারিও অন্তর্ভুক্ত। ভ্রমণের সময় হরিণ, জেব্রা, উটপাখি, আফ্রিকীয় কৃষ্ণসারমৃগ এবং বন্য শূকর দেখা সম্ভব। সাঁতার কাটুন — উত্তরের সৈকতে, যেমন 'ট্রৌ অক্স বিচ', যেটি ঝাউ জাতীয় গাছ দ্বারা ছায়া বেষ্টিত; মন্ট চয়েসি, সেখান থেকে উত্তরে বাঁকানো বালির একটি ২-কিমি (১.২ মাইল) সরু সাদা প্রসারিত অঞ্চল আছে; এবং পেরিবেরে, গ্র্যান্ড বেই ও ক্যাপ মালহেউরেক্সের মধ্যে একটি ছোট খাঁড়িতে। ডাইভিং — আপনি যখন মরিশাসে এসে জলের তলায় ডুব দেন তখন আপনি প্রবাল প্রাচীর, বহু রঙের সামুদ্রিক জীবন, ১৮ এবং ১৯ শতকের জাহাজের ধ্বংসাবশেষ বা সম্প্রতি ডুবে যাওয়া কিছু জাহাজ দেখতে পারেন যেগুলি সুন্দর কৃত্রিম প্রাচীর তৈরি করেছে। দ্বীপের চারপাশে ছড়িয়ে ছিটিয়ে থাকা অসংখ্য ডাইভ দেবার মতো অঞ্চল রয়েছে, পাশাপাশি উপকূল থেকে কিছুটা দূরে সমুদ্রে অবস্থিত রডরিগেস দ্বীপের কাছে কিছু রয়েছে। মরিশাসের সুপরিচিত এবং জনপ্রিয় ডাইভ অঞ্চলগুলির মধ্যে একটি হল ক্যাথেড্রাল, যা মরিশাসের পশ্চিম উপকূলে ফ্লিক এন ফ্লাকের কাছে অবস্থিত। মরিশাসের অন্যান্য ডাইভ স্থানগুলির মধ্যে রয়েছে হোয়েল রক এবং রোচে জোজো যেটি প্রকৃতপক্ষে জলের নিচের একটি শিলা চূড়া এবং ইলে রন্ডের কাছে নিমজ্জিত গর্ত। মরিশাস প্রায় সম্পূর্ণরূপে একটি প্রবাল প্রাচীর দিয়ে বেষ্টিত, যেটি অনেকগুলি স্পঞ্জ, সামুদ্রিক অ্যানিমোন (বাটারকাপ পরিবারে ফুলের উদ্ভিদের একটি প্রজাতি) এবং বিভিন্ন উজ্জ্বল রঙের মাছ যেমন ড্যামসেলফিশ, ট্রাম্পেট ফিশ, বক্সফিশ এবং ক্লাউন ফিশ, সেইসাথে কমলা মরিশিয়ান স্কর্পিয়নফিশের আবাসস্থল। বেশিরভাগ ডাইভ স্থানগুলি পশ্চিম উপকূলে ফ্লিক-এন-ফ্লাকের চারপাশে, বা উত্তরে ট্রু অক্স বিচে বা উত্তর দ্বীপপুঞ্জে অবস্থিত। নভেম্বর থেকে এপ্রিল পর্যন্ত ডাইভিং করার সেরা সময়, এইসময় জলের নিচের দৃশ্যমানতা খুব ভাল থাকে। স্পিডবোট — সৈকত, গল্ফ এবং ওয়াটার স্পোর্টের জন্য ট্রু ডিউ ডৌস থেকে ইলে অক্স সার্ফ দ্বীপের জনপ্রিয় খেলার মাঠ পর্যন্ত রাইড পাওয়া যায়। অথবা, একটি শান্ত দিনের জন্য, একটি ক্যাটামারান (নৌযান) নিয়ে উত্তর দ্বীপপুঞ্জে - গ্যাব্রিয়েল দ্বীপ, ফ্ল্যাট আইল্যান্ড এবং গানারের কুয়েনে চলে যান। হাইকিং এবং ট্রেকিং — করুন মরিশাসের পাহাড়, নদী এবং বনের শ্বাসরুদ্ধকর দৃশ্যের মধ্যে দিয়ে। মাঠের মধ্য দিয়ে একটি হাইকিং ট্রিপ উপভোগ করুন, একটি জিপ লাইনে (একটি তারের উপর ঝুলে থাকা একটি পুলির সাহায্যে ভেসে যাওয়া) বা একটি বাইকে ট্রেকিং করুন এবং এই দুর্দান্ত প্রকৃতির স্বর্গ আবিষ্কার করুন। মরিশাস একটি আগ্নেয় দ্বীপ হওয়ায় পায়ে হেঁটে অন্বেষণ করার জন্য বেশ কয়েকটি শ্বাসরুদ্ধকর শিখর এবং উপত্যকা রয়েছে। আপনি দেশীয় গাছপালা, পাখি এবং বন্যপ্রাণী দেখতে ব্ল্যাক রিভার গর্জেস ন্যাশনাল পার্কে যেতে পারেন, একটি ৬,৭৯৪-হেক্টর (১৬,৭৮৮-একর) মাপের একটি অরণ্য। ব্ল্যাক রিভার পিক ট্রেইল মরিশাসের সর্বোচ্চ পর্বতে নিয়ে যায়। অন্যদিকে ম্যাকাবি ট্রেইল কাছাকাছি শুরু হয় এবং ব্ল্যাক রিভারের খাতে নেমে যায়। ট্যানডেম স্কাইডাইভিং — মরিশাসে ১০,০০০ ফুট উঁচু থেকে একটি স্কাইডাইভের অভিজ্ঞতা নিন। একটি দর্শনীয় নৈসর্গিক ঝাঁপ এবং একটি ট্যানডেম স্কাইডাইভ উপভোগ করুন। ট্যানডেম স্কাইডাইভিং বলতে এক ধরনের স্কাইডাইভিং বোঝায় যেখানে একজন শিক্ষার্থী স্কাইডাইভারকে ট্যানডেম প্রশিক্ষকের সাথে হার্নেস দিয়ে সংযুক্ত করা হয়। প্রশিক্ষক শিক্ষার্থীকে গাইড করেন ফ্রি ফল অঞ্চল থেকে লাফ দিয়ে পড়া, আচ্ছাদনকে সঠিক পথে চালানো এবং অবতরণ করার। ট্যানডেম লাফ মারার আগে শিক্ষার্থীর শুধুমাত্র ন্যূনতম তালিমের প্রয়োজন। ঘোড়ার দৌড় — মরিশাস ঘোড়দৌড়ের ক্লাবটিকে সাধারণত চ্যাম্প ডি মার্স বলা হয়। এটি ১৮১২ সালে প্রতিষ্ঠিত হয়েছিল, সেই হিসেবে এটি দক্ষিণ গোলার্ধের প্রাচীনতম ঘোড়দৌড়ের ক্লাব। ঘোড়দৌড় হল মরিশাসের সবচেয়ে জনপ্রিয় খেলা এবং প্রতি রেসের দিনে প্রায় ৩০,০০০ দর্শক উপস্থিত হয়। ঘোড়দৌড়ের মরশুম সাধারণত এপ্রিল মাসে শুরু হয় এবং নভেম্বরের শেষের দিকে শেষ হয়। প্রতি দৌড়ে গড়ে ৯টি এবং সর্বোচ্চ ১২টি ঘোড়া থাকে। প্রতি রেসিং দিনে গড়ে প্রায় ৬০টি ঘোড়া অংশগ্রহণ করে। মরিশাসে ঘোড়দৌড়ের উত্তেজনাপূর্ণ পরিবেশে যাওয়ার এবং অভিজ্ঞতা নেওয়ার জন্য এটি বিশেষভাবে সুপারিশ করা হয়। যারা বিশেষ ব্যবস্থায় আগ্রহী তাদের স্ন্যাকস এবং পানীয় উপভোগ করার জন্য ভিআইপি স্যুট উপলব্ধ এবং আপনার ব্যক্তিগত বারান্দা থেকে রেসের একটি পরিষ্কার দৃশ্য দেখতে পাবেন। প্যারাসেইলিং — যারা সমুদ্র থেকে আকাশে একটি মজার কার্যকলাপ খুঁজছে, তারা প্যারাসেইলিং চেষ্টা করতে পারে। আপনি সুন্দর উপহ্রদ এবং সমুদ্র সৈকতের একটি শ্বাসরুদ্ধকর দৃশ্য পাখির চোখের দেখার সুযোগ পাবেন। প্যারাসেইলিং শুরুর আগে সংক্ষিপ্তভাবে কিছু নিরাপত্তা সংক্রান্ত নির্দেশনা দেওয়া হয়। তারপর আপনাকে নৌকায় করে লঞ্চের নিক্ষেপ অঞ্চলে নিয়ে যাওয়া হবে যেখানে আপনি উড়ানের জন্য ভূমিত্যাগ করবেন এবং প্যারাসেইলিং শুরু করবেন। এখানে কোন স্টিয়ারিংয়ের প্রয়োজন পড়েনা কারণ পালটি নৌকার গতিপথ অনুসরণ করে। জল স্কি — জলের স্কি বা ওয়াটার স্কিইং মরিশাসের সবচেয়ে জনপ্রিয় ওয়াটার স্পোর্টসগুলির মধ্যে একটি। আপনি মরিশাসের বেশ কয়েকটি উপকূলে বা কয়েকটি হ্রদে জলের স্কিইং উপভোগ করতে পারেন। ওয়াটার স্কিইং-এর জন্য সর্বোত্তম এলাকাটি হলো দ্বীপের উত্তর এলাকা, উপকূল বরাবর, যেখানে উপহ্রদটি খোলা সমুদ্রের বড় ঢেউ থেকে সম্পূর্ণ সুরক্ষা প্রদান করে এবং খুব শান্ত সমুদ্রের আদর্শ ওয়াটার স্কিইং অবস্থা প্রদান করে। ডলফিন দেখুন — একটি স্পিড বোট ভ্রমণে যান এবং খোলা সমুদ্রে ডলফিন দেখুন। আপনি ২-ঘন্টার, অর্ধ-দিনের অথবা পূর্ণ-দিনের ভ্রমণের মধ্যে একটি বেছে নিতে পারেন, এই পথে আপনি বোতলনোজ ডলফিন এবং স্পিনার ডলফিন দেখতে পাবেন। ডলফিনগুলি মরিশাসের পশ্চিম উপকূলে গভীর সমুদ্র তাদের মাছ ধরার জন্য যাওয়ার আগে এখানে বিশ্রাম নিতে আসে। সিংহ এবং চিতার সাথে হাঁটুন — সিংহ এবং চিতার সাথে সরাসরি মুখোমুখি হওয়ার অভিজ্ঞতা নিন। সিংহদের খুব কাছ থেকে দেখতে পাবেন, তাদের খেলা এবং নদীর তীরের পাথরের উপর তাদের লাফানো এবং গাছে ওঠা। সিংহগুলি অংশগ্রহণকারীদের মধ্যে অবাধে বিচরণ করে যা দর্শকদের তাদের সাথে ঘনিষ্ঠ যোগাযোগের একটি বিরল সুযোগ দেয়। নীল সাফারি ডুবো জাহাজ — আপনার পা না ভিজিয়ে সমুদ্রতলের বিস্ময়কর গ্রীষ্মমণ্ডলীয় মাছ দেখুন। একটি বাস্তব ডুবো জাহাজে (সাবমেরিন) প্রবেশ করে জলের নিচে ৩৫ মিটার গভীরতায় যাওয়া যায়। আপনি জাহাজের ধ্বংসাবশেষ পরিদর্শন করতে পারবেন, সমৃদ্ধ প্রবাল প্রাচীর অন্বেষণ করতে এবং বিভিন্ন প্রজাতির মাছের মুখোমুখি হতে এবং দেখতে পাবেন। সাবমেরিনটিতে শীতাতপ নিয়ন্ত্রিত স্বচ্ছ-কাচের কেবিন আছে। তাই আপনি জলের নিচের জগতের অসাধারণ এবং পরিষ্কার পরিদৃশ্য ব্যতিক্রমীভাবে উপভোগ করতে পারবেন। সমুদ্রগর্ভপথে সাবমেরিন স্কুটার অ্যাডভেঞ্চার — আপনার নিজের স্কুটারে একা বা জুটি হিসাবে সমুদ্রগর্ভপথে ৩ - ৪ মিটার গভীরতায় চলে যান। আরামদায়কভাবে একজনের আরেকজনের পেছনে বসে, আপনি একটি স্বচ্ছ এবং প্যানোরামিক কাপোলাতে (গম্বুজাকৃতি যান) প্রাচীর এবং সামুদ্রিক জীবনের দৃশ্য উপভোগ করতে পারেন। এখানে আপনি অবাধে এবং স্বাভাবিকভাবে শ্বাস নিতে পারবেন। আপনি আগে ভূগর্ভস্থ স্কুটারের নিয়ন্ত্রণ সম্পর্কে একটি সংক্ষিপ্ত নির্দেশনা পাবেন, এবং আপনাকে একটি ডাইভিং পোশাক পরানো হবে। সাগর কায়াকিং — উপহ্রদের চমৎকার সবুজ সৌন্দর্য উপভোগ, বা ভারত মহাসাগরের খোলা জলে ঘোরার একটি দুর্দান্ত উপায়। সমুদ্র কায়াকিং ভ্রমণ নির্বাচনের অনেক বিকল্প পাবেন। মৃদুমন্দ বায়ুপূর্ণ, শান্ত পথ থেকে, গভীর সমুদ্রের জলে দ্বীপের চারপাশে কয়েক দিনের ভ্রমণের প্যাকেজ হতে পারে। ইলে ডি'আমব্রে দ্বীপের মতো মূল দ্বীপের আশেপাশের যে কোনও ছোট দ্বীপে কায়াক ভ্রমণ করাও সম্ভব। পর্বত আরোহণ — মরিশাসের দক্ষিণ পশ্চিম উপকূলে পর্বত আরোহণ হয়। আপনি বেল ভিউ ক্লিফ-এর একটি সুন্দর পরিবেশে পর্বত আরোহণের অভিজ্ঞতা পাবেন, যেখানে "লা পয়েন্টে অক্স গুহাগুলি" আছে এবং এটি অ্যালবিয়নের বিখ্যাত বাতিঘরের কাছাকাছি অবস্থিত। এটি একটি দুর্দান্ত বহিরঙ্গন ক্রীড়া (আউটডোর গেম) যেখানে আপনি মরিশাসের শীর্ষ পেশাদার গাইডদের কাছ থেকে দড়ির ফাঁস দেওয়া, নিরাপদ আরোহণ এবং পর্বত আরোহণের প্রাথমিক কৌশলগুলি শিখবেন। গিরিখাত ভ্রমণ (ক্যানিয়নিং) — যাঁরা তীব্র উত্তেজনা এবং উদ্দীপনাযুক্ত রোমাঞ্চের জন্য আরও বেশি চাইছেন, তাঁরা প্রকৃতির জলধারা অনুসরণ করে এবং গিরিখাত ভ্রমণের সরঞ্জাম ব্যবহার করে গিরিখাতের খাড়া দেয়ালের নিচে নেমে যেতে পারবেন। মরিশাসের কয়েকটি স্থানে গিরিখাত ভ্রমণ করা হয়। মরিশাসের ক্যানিয়নিং (ক্যানিওনিয়ারিং নামেও পরিচিত) হল বিভিন্ন ধরনের কৌশল ব্যবহার করে গিরিখাতে ভ্রমণ করা যার মধ্যে থাকতে পারে হাঁটা, আরোহণ, লাফানো, অ্যাবসেইলিং (একটি দড়ি বেয়ে পাথরের মতো খাড়া ঢাল বেয়ে নিয়ন্ত্রিত অবতরণ) এবং / অথবা সাঁতার অন্তর্ভুক্ত। রডরিগেস দ্বীপ — ক্ষুদ্র, রুক্ষ, আগ্নেয়গিরি। এটি মরিশাস থেকে ৫৫০ কিমি (৩৪০ মাইল) উত্তর-পূর্বে অবস্থিত এবং এটি 'অ্যান্টি-স্ট্রেস' দ্বীপ হিসাবে পরিচিত। এর রাজধানী পোর্ট মাথুরিনে মাত্র সাতটি রাস্তা প্রশস্ত আছে, এখানকার বসতি ক্রেওল জনগণের। রডরিগস দ্বীপে হাঁটা, ডাইভিং, কাইটসার্ফিং এবং গভীর সমুদ্রে মাছ ধরা যায়। == কিনুন == === মুদ্রা === মরিশীয় রুপি' (ফরাসি: রুপি মরিসিয়েন) চিহ্নিত করা হয় "Rs." বা "₨" দ্বারা, অর্থাৎ পূর্ণ বিরাম চিহ্ন সহ বা ছাড়া। এটি পরিমাণের আগে বা পরে ব্যবহার করা হয় (আইএসও আন্তর্জাতিক মুদ্রা: এমইউআর)। ব্যাঙ্কনোটগুলি ২৫, ৫০, ১০০, ২০০, ৫০০, ১,০০০ এবং ২,০০০ টাকার মূল্যে আসে। মুদ্রা ১, ৫, ১০ এবং ২০ টাকার মূল্যে আসে। === দোকান === মরিশাস একদমই বালি বা থাইল্যান্ডের মতো নয়। স্থানীয় ব্যবসায়ীরা দীর্ঘ সময় ধরে দর কষাকষিতে আগ্রহী হবেন বলে আশা করবেন না। অনেক দোকান দাম কমাবে না, এমনকি বাজারেও ১০ - ২০% এর বেশি কমার আশা করবেন না। কিছু দর কষাকষি হতে পারে, কারণ অনেক বড় ব্র্যান্ডের পোশাক কোম্পানি মরিশাসে তৈরি করে, এবং আপনি অতিরিক্ত সম্ভারের বা সামান্য ত্রুটিযুক্ত সামগ্রী খুঁজে পেলে ইউরোপীয় দামের একটি ভগ্নাংশে কিনতে পারবেন। এই অঞ্চল অসামান্য গহনা এবং কৃত্রিম ফুল, মডেল বোট ও কাঠের শিল্পের মতো হস্তশিল্পের জন্যও একটি ভাল জায়গা। গণ পরিবহণের মাধ্যমে প্রধান কেনাকাটা বাজারে পৌঁছানো সম্ভব, অথবা একটি পুরো দিনের শপিং সফর নিতে পারেন যা আপনাকে প্রধান প্রধান কেন্দ্র এবং হস্তশিল্পের কর্মশালাগুলিতে নিয়ে যাওয়ার জন্য একজন ড্রাইভারকে নিযুক্ত করবে। পোর্ট লুইসের কাউডান ওয়াটারফ্রন্টে বিভিন্ন ধরনের দোকান (ডিজাইনার শপ সহ) আছে এবং এটি পর্যটকদের কেনাকাটার জন্য একটি আদর্শ জায়গা। ঐতিহ্যবাহী কারুশিল্পের জন্য, একটি ভাল জায়গা হল পোর্ট লুইস সেন্ট্রাল মার্কেট (বাজার পোর্ট লুইস)। == খাবেন == দ্বীপের আশেপাশের বিভিন্ন রেস্তোঁরায় যেতে দ্বিধা বোধ করবেন না। যদিও তাদের মধ্যে অনেকেই একটি নির্দিষ্ট জাতিগত রন্ধনপ্রণালীর বিজ্ঞাপন দেয়, কিন্তু বিশ্বের সব জায়গার মতো তাদের ঐতিহ্যগত এবং স্থানীয় খাবারের নিজস্ব মিশ্রণ রয়েছে। আপনি হয়তো আবিষ্কার করতে পারেন যে 'ফ্রায়েড রাইস' এর একাধিক স্বাদ থাকতে পারে। গ্যাস্ট্রোনোমেরা (উত্তম ভোজনবিশারদ) এর ইতিহাসের মাধ্যমে বিভিন্ন অভিবাসন থেকে উত্তরাধিকারসূত্রে প্রাপ্ত বিভিন্ন স্বাদ এবং গন্ধ খুঁজে পাবেন। ফ্রান্স, ভারত, চীন এবং পূর্ব আফ্রিকা থেকে রন্ধনসম্পর্কীয় ঐতিহ্য প্রজন্মের পর প্রজন্ম চলে আসছে। অঞ্চলের ওপর নির্ভর করে, ভাত খাওয়া হয় অথবা চ্যাপ্টা রোটি নামক বিভিন্ন ধরণের রুটি, যাকে স্থানীয় লোকেরা ফারতা (পরাঠা) বলে, সেটি তরকারি দিয়ে খাওয়া হয়। মশলার সাধারণ উপাদান হিসেবে জাফরান, দারুচিনি, এলাচ, ও লবঙ্গ এবং থাইম, তুলসী ও কারি পাতার মতো ভেষজ মশলাগুলির ব্যাপক ব্যবহার হয় যেগুলি কিছুটা শক্তিশালী, কিন্তু সূক্ষ্ম স্বাদ প্রদান করে। বিভিন্ন ধরণের মসুর স্যুপ বা ডাল, ব্যবহৃত মসুর ডালের ধরন অনুসারে অনেক এবং বৈচিত্র্যময়; সবজি, মটরশুটি, এবং আচার খাবারের সাথে থাকে। মূলত একটি ভারতীয় উপাদেয় খাদ্য ঢোল পুরি, মরিশীয়দের জন্য ফিশ অ্যাণ্ড চিপস (একটি বিশেষ পদ) হয়ে উঠেছে। মুঘল বংশোদ্ভূত বিরিয়ানি হল মুসলিম সম্প্রদায়ের তৈরি একটি খাবার, যেখানে মশলাযুক্ত চাল এবং আলুতে মাংস মেশানো হয়। আপনি রাস্তায় অনেক চটপটা খাবার কিনতে পারেন যার মধ্যে বিখ্যাত গেটঅক্স পিমেন্টস (ভারতীয় বড়ার একটি রূপ; আক্ষরিক অর্থে, লঙ্কার কেক), এবং সবজি বা মাংসের সমোসা (পাফস), এর সঙ্গে থাকে অক্টোপাস কারি সহ রুটি। টমেটো এবং পেঁয়াজ দিয়ে তৈরি একটি পদ, যাকে বলা হয় রুগেইল (উচ্চারণ রুহ-গায়), সেটি ফরাসি রাগুতের একটি প্রকরণ। পদতে সাধারণত মাংস বা সামুদ্রিক খাবার থাকে (কর্নড গরুর মাংস এবং লবণযুক্ত স্নোক ফিশ রুগেইল স্থানীয়দের কাছে খুব জনপ্রিয়)। মরিশীয়রা প্রতিদিন না খেলেও প্রায়ই এই খাবারটি খান। মরিশীয়রা মিষ্টি খেতে ভালোবাসে এবং তারা অনেক ধরনের 'গেটঅক্স' তৈরি করে, এটি মিষ্টিকে বলা হয়। আপনি বিভিন্ন ধরণের কেক খুঁজে পেতে পারেন, যার মধ্যে কিছু রয়েছে যা অনেকটা ফ্রান্সের মতো এবং অন্যগুলি ভারতীয় মিষ্টি যেমন গুলাব জামুন এবং রসগোল্লার মতো। মরিশাস ছেড়ে যাওয়ার সময়, আপনি যদি কিছু চটপটা খেতে চান তবে পাসপোর্ট নিয়ন্ত্রণের মাধ্যমে যাওয়া পর্যন্ত অপেক্ষা করবেন না। পাসপোর্ট নিয়ন্ত্রণের পরে কফি শপ ব্যয়বহুল। চেক-ইন করার আগে এবং আপনার কেনাকাটাগুলি আপনার সাথে নিয়ে যাওয়ার আগে স্ন্যাক বারে খেয়ে নেওয়া ভাল হবে। মনে রাখবেন পাসপোর্ট নিয়ন্ত্রণের পরের অংশে আপনি সীমিত মাত্রায় পানীয় গ্রহণ করতে পারবেন। == পানীয় == মরিশাস প্রচুর পরিমানে কেন রাম (আখ থেকে তৈরি) উৎপাদন করে। এটি খুব সস্তা এবং কোলা ও বরফের সাথে মিশ্রিত একটি চমৎকার পানীয়। একটি জনপ্রিয় পানীয় হল নারকেল জলের সাথে লেবু এবং বরফের উপর স্থানীয় রাম স্প্ল্যাশ। স্থানীয় বিয়ার ফিনিক্সের একটি পিন্টের জন্য প্রায় ৩০ টাকা দাম পড়ে। সাধারণত এটি খুব ঠাণ্ডা পরিবেশন করা হয়। নুভেল ফ্রান্সে তৈরি স্থানীয় ব্ল্যাক ঈগল বিয়ারও ভালো। গ্রীষ্মমণ্ডলীয় ফলের মিশ্রণে তৈরি ফ্লাইং ডোডো নামে একটি স্থানীয় বিয়ারও পরিবেশিত হয়। দ্বীপের পশ্চিমে বামবুস (ফ্লিক এন ফ্লাক থেকে ৪ কিমি দূরে) মেডিন এস্টেট রিফাইনারি দোকানে স্থানীয়ভাবে উৎপাদিত রাম এবং মদ্য রয়েছে। == বিশ্রাম == মরিশাসে অনেক আন্তর্জাতিক ব্র্যাণ্ডের হোটেল আছে কিন্তু কিছু বিলাসবহুল হোটেল আছে যেগুলো মরিশাস কোম্পানির মালিকানাধীন। পর্যটকদের জন্য একটি ক্রমবর্ধমান প্রবণতা হল নিজস্ব-ক্যাটার (যেখানে নিজের খাবার তৈরি করে নিতে হবে) করা বাংলো এবং অ্যাপার্টমেন্ট বেছে নেওয়া, যার মধ্যে অনেকগুলি সরাসরি সৈকতে অবস্থিত। বিদেশীরা আইআরএস বা আরইএস স্কিমের মাধ্যমে আবাসনে ভিলা কিনতে পারে, যার মধ্যে অনেকগুলি সমুদ্র সৈকতে অবস্থিত। == শিখুন == মরিশাস আন্তর্জাতিক ছাত্রদের জন্য বিভিন্ন অধ্যয়নের বিকল্প দেয়। দেশে স্নাতক এবং স্নাতকোত্তর ডিগ্রি প্রদানকারী প্রতিষ্ঠানের একটি পরিসর সহ একটি ক্রমবর্ধমান শিক্ষার ধারা রয়েছে। === উচ্চশিক্ষা === মরিশাস বিশ্ববিদ্যালয়, রেডুইট-এ অবস্থিত, কলা, বিজ্ঞান, প্রকৌশল এবং আইন সহ বিভিন্ন ক্ষেত্রে স্নাতক এবং স্নাতকোত্তর ডিগ্রি প্রদান করে। আন্তর্জাতিক শিক্ষার্থীরা প্রতি বছর প্রায় ইউএস$ ১৫০০ ফি দিয়ে স্নাতকোত্তর ডিগ্রি অর্জন করতে পারে, যা কখনও কখনও অনলাইনেও সম্পন্ন করা যেতে পারে। ইউনিভার্সিটি অফ টেকনোলজি মরিশাস, পোঁয়েতে-অক্স-সাবেল-এ অবস্থিত, ইঞ্জিনিয়ারিং, ফলিত বিজ্ঞান এবং ব্যবস্থাপনায় ডিগ্রি প্রদান করে। মরিশাস মুক্ত বিশ্ববিদ্যালয়, রেডুইট-এ অবস্থিত, ব্যবসা, শিক্ষা এবং বিজ্ঞান সহ বিভিন্ন বিষয়ে দূরশিক্ষণের কোর্স অফার করে। মিডলসেক্স ইউনিভার্সিটি মরিশাস, ক্যাসকাভেলে অবস্থিত, ব্যবসা, আইন, মিডিয়া এবং মনোবিজ্ঞানে স্নাতক এবং স্নাতকোত্তর ডিগ্রি প্রদান করে। === ভাষা বিদ্যালয় === যারা তাদের ভাষার দক্ষতা উন্নত করতে চায় তাদের জন্য মরিশাসে বেশ কিছু ভাষা বিদ্যালয়ও আছে। এদের কিছু জনপ্রিয় পছন্দ হলো: অ্যালায়েন্স ফ্রান্সিস ডি মরিস, পোর্ট লুই-এ অবস্থিত, সমস্ত স্তরের জন্য ফরাসি ভাষা শেখায়। মরিশাস বিশ্ববিদ্যালয়ের কনফুসিয়াস ইনস্টিটিউট, রেডুইট-এ অবস্থিত, সমস্ত স্তরের জন্য চীনা ভাষা শেখায়। মরিশাস ইনস্টিটিউট অফ এডুকেশন, রেডুইট-এ অবস্থিত, অ-স্থানীয়দের জন্য ইংরেজি ভাষা শিক্ষার কোর্স অফার করে। === শিক্ষা ভিসা === আন্তর্জাতিক ছাত্রদের মরিশাসে পড়ার জন্য একটি শিক্ষা ভিসার প্রয়োজন হতে পারে। পাসপোর্ট এবং ইমিগ্রেশন অফিসের ওয়েবসাইটের মাধ্যমে ভিসা আবেদন প্রক্রিয়া অনলাইনে সম্পন্ন করা যেতে পারে। আবেদন করার আগে ভিসার প্রয়োজনীয়তা এবং যোগ্যতার মানদণ্ড পরীক্ষা করা গুরুত্বপূর্ণ। == নিরাপদে থাকুন == অপরাধের হার কমেছে, এবং মরিশাস অন্যান্য গন্তব্যের তুলনায় দর্শকদের জন্য অনেক নিরাপদ দেশ। পর্যটক পুলিশ ও কোস্ট গার্ড নিয়মিতভাবে পর্যটকদের দ্বারা ভ্রমণ করার এলাকাগুলি ঘন ঘন টহল দেয় এবং বেশিরভাগ শহর, সৈকত এবং অন্যান্য প্রধান আকর্ষণ ক্যামেরা নজরদারির অধীনে থাকে। তবুও, সন্দেহজনক আচরণ দেখলে আপনার খেয়াল করা উচিত। === টেলিফোন নম্বর === 23 পুলিশ, ☏ ৯৯৯, ১১২। পর্যটন পুলিশ, ☏ +২৩০ ২১৩ ১৭৪০, +২৩০ ২১০ ৩৮৯৪। কোস্ট গার্ড, ☏ +২৩০ ২৮০ ৮৩১৭, +২৩০ ২১২ ২৭৪৭। বন্দর পুলিশ, ☏ +২৩০ ৬০৩ ৬০০০। অ্যান্টি ড্রাগ ইউনিট (এডিএসইউ), ☏ +২৩০ ২০৮ ১২১২। ট্রাফিক পুলিশ, ☏ +২৩০ ২১১ ৮৪৩৪, +২৩০ ২১১ ৮৪৭৮। পরিবেশ পুলিশ, ☏ +২৩০ ২১০ ৫১৫১, +২৩০ ২১০ ৫২৫২। দমকল, ☏ ১১৫, ৯৯৫। এসএএমইউ অ্যাম্বুলেন্স, ☏ ১১৪। জাতীয় ডিরেক্টরি, ☏ ১৫০। মরিশাস বিমানবন্দর, ☏ +২৩০ ৬০৩ ৬০০০। এয়ার মরিশাস, ☏ +২৩০ ২০৭ ৭৫৭৫। == সুস্থ থাকুন == মরিশাস হল ডেঙ্গু জ্বর সংক্রমণের একটি ঝুঁকিপূর্ণ এলাকা, পেশীবহুল খিঁচুনির কারণে এটি "ব্রেকবোন ফিভার" নামেও পরিচিত। এর কোন টীকা পাওয়া যায় না। বেশ কয়েকটি ডেঙ্গু-মুক্ত বছর পরে ২০১৯ সালে ডেঙ্গু পুনরায় আবির্ভূত হয়েছে, তাই মশার কামড়ের বিরুদ্ধে সতর্কতা অবলম্বন করতে ভুলবেন না। ২০০৫ সাল থেকে বিশেষ মরসুমে এডিস অ্যালবোপিকটাস নামক একটি নির্দিষ্ট ধরণের মশা ভাইরাসজনিত রোগ চিকুনগুনিয়া সৃষ্টি করে এবং দিনের বেলায় এই পতঙ্গটির আশেপাশে থাকার সম্ভাবনা বেশি থাকে। সর্বদা মশা বিরোধী সুরক্ষা ব্যবহার করা গুরুত্বপূর্ণ। গ্রামীণ এলাকায় মশার প্রকোপ বেশি কিন্তু তারা পর্যটন অঞ্চলের সমুদ্র সৈকতেও বসবাস করতে পারে এবং এই অসুখের প্রভাবে জয়েন্টগুলোতে ফোলাভাব এবং / অথবা ফুসকুড়ি হতে পারে। আপনি কতটা গুরুতরভাবে আক্রান্ত হয়েছেন তার উপর নির্ভর করে লক্ষণগুলি এক সপ্তাহ থেকে কয়েক মাস পর্যন্ত স্থায়ী হয়। কিছু লোক দ্রুত সুস্থ তবে সম্পূর্ণ সুস্থ হতে কয়েক মাস সময় লাগতে পারে। ১৯৯১ সালে ৮৬% জনসংখ্যার রক্তে অ্যান্টিবডি ছিল, যা ইঙ্গিত করে যে তারা হেপাটাইটিস এ ভাইরাসের সংস্পর্শে এসেছিল, ১৯৮৯ সালে এই রোগের মহামারী হয়েছিল। ইউএস সেন্টার ফর ডিজিজ কন্ট্রোল দ্বারা হেপাটাইটিস এ টিকা সাধারণত পূর্ব আফ্রিকায় (এবং বেশিরভাগ অন্যান্য জায়গা) ভ্রমণের জন্য সুপারিশ করা হয়। বছরের সময়ের উপর নির্ভর করে, অনেকগুলি সৈকত সামুদ্রিক শজারু দ্বারা আক্রান্ত হয় এবং সৈকতে বা জলে ভাঙা কাঁচ দেখা অস্বাভাবিক নয়। জলে যাওয়ার সময় প্লাস্টিক / ভেজা জুতোর ব্যবহার করা খুবই ভালো ধারণা। সাধারণত বড় হোটেলগুলিতে এটি কোন সমস্যা হয়না কারণ সমুদ্র সৈকতে মনোনীত সাঁতারের জায়গাগুলি নিয়মিত শজারু এবং বাজে জিনিস পরিষ্কার করা হয়। তবুও ভেজা জুতা ব্যবহার করুন। মরিশাসের রিফ মাছে ক্যারিবিয়ান রিফ মাছের মতো নিউরোটক্সিন পাওয়া গেছে, যেটি খানিকটা অনুরূপ হলেও ভিন্ন। আপনি কোরাল বা রিফ মাছ যেমন সমুদ্রের খাদ, স্ন্যাপার, মুলেট এবং গ্রুপার খান, তবে চিনাবাদাম না খাওয়া বা অ্যালকোহল পান না করা খুব গুরুত্বপূর্ণ। মাছগুলি প্রবাল প্রাচীরে জন্মানো বিষাক্ত শেওলা খায়। মাছের অন্ত্র বা অণ্ডকোষ খাবেন না কারণ এখানে টক্সিনের ঘনত্ব বেশি থাকে। উপসর্গগুলির মধ্যে রয়েছে পরিপাক ব্যবস্থায় বিপর্যস্ত হওয়া, বমি ও ডায়রিয়া এবং কখনও কখনও হাত পায়ে অনুভূতি হ্রাস পায়। কলের জল সাধারণত পানযোগ্য বলে বিবেচিত হয় এবং বেশিরভাগ মরিশীয় এটি পান করে, তবে যারা এটিতে অভ্যস্ত নয়, তাদের জন্য বোতলজাত জলের সুপারিশ করা হয়। কাছাকাছি রিইউনিয়ন দ্বীপে আপনি একটি ইউরোপীয় স্বাস্থ্য বীমা কার্ড (ইএইচআইসি) দিয়ে চিকিৎসা পেতে পারেন। == সংযোগ == মরিশাসে কয়েকটি টেলিকমিউনিকেশন কোম্পানি রয়েছে, যার মধ্যে প্রধান হল এমটেল এবং মাই.টি. তারা উভয়েই বিমানবন্দরে প্রতি মাসে ৭০০ এমইউআর-এর বিনিময়ে সিম কার্ড এবং ই-সিম বিক্রি করে। এটি নেওয়ার জন্য পাসপোর্ট প্রয়োজন।